31994D0837
L 352/15
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 16 декември 1994 година
относно определяне на специални условия за одобрение на центровете за преопаковане, посочени в Директива 77/99/ЕИО на Съвета и на правила за маркиране на продуктите, които излизат от тях
(94/837/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 77/99/ЕИО на Съвета от 21 декември 1976 г. относно здравните проблеми, засягащи производството и пускането на пазара на месни продукти и някои други продукти от животински произход (1), последно изменена с Директива 92/118/ЕИО (2), и по-специално член 17 от нея,
като има предвид, че центровете за преопаковане могат да извършват, освен дейностите по групиране и/или преопаковане, дейности като нарязване или транжиране на месни продукти; като има предвид, че това може да включва обработка на продукти, които не са защитени от опаковки или амбалаж;
като има предвид, че следва да се определят хигиенните условия, при които могат да се извършват тези дейности;
като има предвид, че следва да се определят и правила за здравната маркировка на продуктите от тези центрове за преопаковане;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
1. Центровете за преопаковане, които само повторно сглобяват продуктите, без да свалят опаковката им, трябва да отговарят на съответните условия, определени в приложение Б, глава VII, точка 1 от Директива 77/99/ЕИО.
2. Центровете за преопаковане, които извършват дейности, свързани с разопаковане и преопаковане, трябва да отговарят на съответните условия, определени в приложение А, глави I и II на Директива 77/99/ЕИО, както и на съответните условия, определени в приложение Б, глава I, точка 1, букви а), б), г), д) и е) и точка 2, букви а), в), и) и й) от същата директива.
Член 2
1. Продуктите от центровете за преопаковане, посочени в член 1, параграф 1, трябва да пазят здравната маркировка от производственото предприятие по произход.
Продуктите от центровете за преопаковане, посочени в член 1, параграф 2, трябва да носят здравна маркировка в съответствие с разпоредбите, установени в приложение Б, глава VI към Директива 77/99/ЕИО. Здравната маркировка се издава на центровете за преопаковане от компетентния орган.
В случай на повторно сглобяване на продукти от различни източници здравната маркировка на центъра за преопаковане трябва да се положи върху последната опаковка, направена от центъра за преопаковане.
2. Центровете за преопаковане трябва да създадат специална система за регистриране, за да позволят на компетентния орган да проследи преопакования продукт обратно до предприятието по произход.
Член 3
Адресати на настоящото решение са държавите-членки.
Съставено в Брюксел на 16 декември 1994 година.